Basta met pienk en blou; karretjies en poppe vir almalSpanje wil hê kinders moet met enige speelgoed kan speel, ongeag hul geslag. (Foto: Thomas Coex / AFP) Karretjies vir meisies, poppe vir seuns en uit met pienk en blou. Spanje se regering en die speelgoedbedryf in dié land het nou ŉ etiese kode ingestel wat speelgoedvervaardigers en -winkels aanmoedig om weg te doen met geslagstereotipering wanneer dit by die bemarking van speelgoed kom. Die land wil hê sy jongste burgers moet die geleentheid hê om te speel waarmee hulle wil, ongeag hul biologiese geslag. Die etiese kode is op 1 Desember amptelik ingestel, maar sommige winkels, soos Toy Planet, volg dié strategie al jare lank met die bemarking van speelgoed met die Toy Planet-handelsnaam. Blaai deur hul katalogus en jy sal verskeie foto’s sien van meisies met ŉ speelgoedgeweer en polisieuniform, ŉ dogtertjie wat ŉ slaansak bykom en seuntjies wat poppe in stootwaentjies rondstoot. “Speelgoed speel ŉ baie belangrike rol in die soort groot mense wat ons eindelik word. Ons wil nie die mense wees wat vooroordeel al op só ŉ jong ouderdom kweek nie,” het Toy Planet se direkteur, Ignacio Gaspar, gesê. “Dis belangrik as ons ŉ toekoms wil skep waarin ŉ seun ŉ vroedvrou kan word, en ŉ dogtertjie ŉ werktuigkundige.” Toy Planet het sy strategie in 2012 aangepas ná beskuldigdings op sosiale media dat die groep se bemarking “verbeeldingloos” is. “Ons het beelde begin gebruik wat die teenoorgestelde aandui: Seuns wat met poppe speel, en dogtertjies met gereedskap.” Gaspar erken dat die oorgang nie sonder uitdagings was nie. “Mense het gesê dit gaan seuns verwyfd maak, of meisies in rabbedoes verander.” Weg met pienk en blou Die Spaanse regering, onder leiding van eerste minister Pedro Sanchez, het al verskeie feministiese inisiatiewe gedryf om van geslagsgebaseerde stereotipes ontslae te raak en geslagslykheid en vroueregte te bevorder. Ingevolge die nuwe etiese kode mag advertensies nie langer aandui dat ŉ speelding vir ŉ bepaalde geslag bedoel is nie. Pienk en blou mag ook nie meer gebruik word om verskillende geslagte aan te dui nie, want volgens die regering versterk die gebruik van dié kleure outydse geslagsrolle. Rafael Escudero, Spanje se minister van verbruikersake, sê die kode is reeds deur die Spaanse vereniging van speelgoedvervaardigers onderteken, wat 90% van Spanje se speelgoedbedryf verteenwoordig. Die kode is egter steeds beperk, aangesien dit nie van toepassing is op verpakking, straatadvertensies en speelgoedwinkelkatalogusse nie. Daar kan ook nie sankies ingestel word teen enigeen wat nie aan die kode gehoor gee nie, buiten moontlike reputasieskade. Groot internasionale handelsname word ook nie deur die kode geraak nie. “Dis duidelik nie genoeg nie, maar dis ŉ belangrike stap as ons vorentoe wil beweeg,” het Escudero gesê. ŉ Inwoner van Madrid, Julio Cesar Araujo (62), het op Gran Via, Madrid se hoof-inkopiestraat, aan AFP gesê hy weet presies wat hy vir sy kleinkinders vir Kersfees wil koop: “Vir die meisies is dit poppe en sulke dinge, maar as jy ŉ dogtertjie het wat eerder met karre wil speel, dan koop jy vir haar ŉ kar. As sy met seunspeelgoed wil speel, kan sy.” ‘Opvoedkundige verantwoordelikheid’ Nathalie Rodriguez (48), ŉ speelgoedwinkeleienaar in Kamchatka, sê speelgoedverkopers het ŉ “opvoedkundige verantwoordelikheid”. Haar winkel verkoop nie-seksistiese, nie-gewelddadige en omgewingsvriendelike speelgoed. “Speelgoed self is nie seksisties nie, dis die manier waarop die volwassenes wat dit ontwerp, vervaardig, bemark en verkoop dit beskou. “ŉ Katalogus met ŉ foto van seun wat babadraagband dra, is waarna ons mik.” Rodriguez sê sy wil op ŉ sagte manier “simpel beskouings” afbreek. “Wanneer ŉ oupa sê hy wil nie ŉ kookstel koop nie omdat hy vir ŉ seun koop, sê vir hom dat dít glad nie sin maak in ŉ land met die hoogste aantal [mans as] internasionaal erkende sjefs nie.”